— 118 — U JERĠA' JISBAĦ Nocturne Ejja, dlam, ejja: Narak titkaxkar wara sħab smewwieti, Beżgħan li ttemm in-nisġa ta' ġrajjieti, Ejja, dlam, ejja. Infirex fuqi, Iġborni fik, id-dawl tal-jum itfili, Tregħid u qsim il-qalb u dmugħ ħallili, Infirex fuqi. Għattini b'libstek, Istorli d-dehra tal-mibegħda u l-ħjiena, Ifridni mit-tellix tat-'Tiegħi' u l-'Jiene', Għattini b'libstek. Żommni fi ħdanek, Nessili l-frugħa ta' mħabbiet imwiegħda, Taffi x-xenqat u l-għatx ta' qalb imriegħda, Żommni fi ħdanek. Ejja, dlam, ejja, Inżel fi ħsiebi, keċċi l-ħolma kerha Ta' ħaqq giddieb li f'art ħawlija nżera', Ejja, dlam, ejja. Dur, dalma, miegħi, Sikket l-għajjat tal-bhejjem ta' madwari, La tħallihomx jeqirdu s-sliem ta' dari, Dur, dalma, miegħi. 'Tini s-serħ tiegħek, Raqqadni fik, idfen il-hemm ta' jiemi F'qalb min hu ħati ta' dal-għawġ dejjiemi, 'Tini s-serħ tiegħek. Ja lejl sewdieni, Ifrex il-ġwienaħ fuq in-nagħsa tqila Ta' qalb għajjiena wara ġlieda twila, Ja lejl sewdieni. Għada xħin jisbaħ, Ix-xemx ħanina ta' żgħużija mħarrba Terġa' tiddi f'għajnejn bid-dmugħ imxarrba, U jerġa' jisbaħ. at sħa,—